聞舒州書生聚衆爲盜
作者：陳造
朝代：宋

paragraphs: 邊頭僅絕胡塵警，頻年麥秕禾不穎。
淮民久矣困憔悴，淮俗豈常藏不逞。
槌鑪血馬中夜呼，劫吏驅民刃加頸。
吾民苦旱無生意，更復跳梁汝爲梗。
堂堂王度無玷缺，赫赫軍容仍暇整。
前年蜑戶煽凶威，長蛇封狶摇湖嶺。
元戎白羽纔一揮，欲丐微生一無幸。
爾曹么麽真癬疥，天網莫倚容蛙黽。
昧逐青蟲干斧鑕，盍辭綠林救要領。
鯨鯢虀粉有前戒，儻被皇恩各鄉井。
旱魃逞妖民倒垂，廟堂聖賢自司命。
徑須委節發陳廩，少息流離服頑橫。
勸分己責可次第，庶援沉焚痊國病。
正資方岳佐堯禹，側佇剡章伸此請。